

**ประกาศเทศบาลตำบลสวนผึ้ง**

**เรื่อง มาตรการส่งเสริมความโปร่งใสในการจัดซื้อจัดจ้าง**

**.......................................................................**

 ด้วยเทศบาลตำบลสวนผึ้ง มีอำนาจและหน้าที่ในการจัดทำบริการสาธารณะในการตอบสนองความต้องการและอำนวยความสะดวกแก่ประชาชน และการดำเนินงานต้องเป็นไปด้วยความโปร่งใส เข้าถึง และตรวจสอบได้ ประกอบกับสำนักงานคณะกรรมการป้องกันและปราบปรามการทุจริตแห่งชาติ (ป.ป.ช.) กำหนดแนวทางการประเมินคุณธรรมและความโปร่งใสในการดำเนินงานของหน่วยงานภาครัฐ (Integrity and Transparency Assessment : ITA) โดยมีการกำหนดมาตรการภายในที่เกี่ยวข้องกับการป้องกันการทุจริต

 ในการนี้ เพื่อให้การปฏิบัติงานเป็นไปตามแนวทางดังกล่าว เทศบาลตำบลสวนผึ้งจึงกำหนดมาตรการส่งเสริมความโปร่งใสในการจัดซื้อจัดจ้าง โดยให้ส่วนราชการในสังกัดเทศบาลตำบลสวนผึ้งทุกส่วนราชการถือปฏิบัติ ดังนี้

 ๑. จัดทำแผนการจัดซื้อจัดจ้างประจำปี และประกาศเผยแพร่ในระบบเครือข่ายสารสนเทศของกรมบัญชีกลางและของหน่วยงาน และปิดประกาศโดยเปิดเผย ณ สถานที่ปิดประกาศของหน่วยงานหลังจากได้รับความเห็นชอบวงเงินงบประมาณที่จะใช้ในการจัดซื้อจัดจ้างจากหน่วยงานที่เกี่ยวข้องหรือผู้มีอำนาจในการพิจารณางบประมาณ ตามมาตรา ๑๑ แห่งพระราชบัญญัติการจัดซื้อจัดจ้างและการบริหารพัสดุภาครัฐ พ.ศ. ๒๕๖๐ และข้อ ๑๑ ของระเบียบกระทรวงการคลังว่าด้วยการจัดซื้อจัดจ้างและการบริหารพัสดุภาครัฐ ฑ.ศ. ๒๕๖๐

 ๒. จัดให้มีการบันทึกรายงานผลการพิจารณา รายละเอียดวิธีการและขั้นตอนการจัดซื้อจัดจ้างพร้อมทั้งเอกสารหลักฐานประกอบ หลังจากเสร็จสิ้นกระบวนการจัดซื้อจัดจ้างในแต่ละโครงการ และจัดเก็บไว้อย่างเป็นระบบ เพื่อประโยชน์ในการตรวจดูข้อมูลเมื่อมีการร้องขอ ตามมาตรา ๑๒ แห่งพระราชบัญญัติการจัดซื้อจัดจ้างและการบริหารพัสดุภาครัฐ พ.ศ.๒๕๖๐ และข้อ ๑๖ ของระเบียบกระทรวงการคลังว่าด้วยการจัดซื้อจัดจ้างและการบริหารพัสดุภาครัฐ พ.ศ. ๒๕๖๐ ตามรายการดังต่อไปนี้

 ๒.๑ รายงานขอซื้อหรือขอจ้าง

 ๒.๒ เอกสารเกี่ยวกับการรับฟังความคิดเห็นร่างขอบเขตของงานหรือรายละเอียด คุณลักษณะเฉพาะของพัสดุที่จะซื้อหรือจ้าง และผลการพิจารณาในครั้งนั้น (ถ้ามี)

 ๒.๓ ประกาศเชิญชวนและเอกสารเชิญชวน หรือหนังสือเชิญชวนและเอกสารอื่นที่เกี่ยวข้อง

 ๒.๔ ข้อเสนอของผู้ยื่นข้อเสนอทุกราย

 ๒.๕ บันทึกรายงานผลการพิจารณาคัดเลือกข้อเสนอ

 ๒.๖ ประกาศผลการพิจารณาคัดเลือกผู้ชนะการจัดซื้อจัดจ้างหรือผู้ได้รับการคัดเลือก

 ๒.๗ สัญญาหรือข้อตกลงเป็นหนังสือ รวมทั้งการแก้ไขสัญญาหรือข้อตกลงเป็นหนังสือ (ถ้ามี)

 ๒.๘ บันทึกรายงานผลการตรวจรับพัสดุ

 หน้า ๒/...

-๒-

 ๓. ห้ามมิให้ผู้ที่มีหน้าที่ดำเนินการเกี่ยวกับการจัดซื้อจัดจ้างของหน่วยงานมีส่วนได้ส่วนเสียกับผู้ยื่นขอเสนอหรือคู่สัญญาในงานนั้น ทั้งนี้ การมีส่วนได้ส่วนเสียในเรื่องที่พิจารณาให้เป็นไปตามกฎหมายว่าด้วยวิธีปฏิบัติราชการทางปกครอง ตามมาตรา ๑๓ แห่งพระราชบัญญัติการจัดซื้อจัดจ้างและการบริหารพัสดุภาครัฐ พ.ศ. ๒๕๖๐ และข้อ ๑๗ วรรคสี่ของระเบียบกระทรวงการคลังว่าด้วยการจัดซื้อจัดจ้างและการบริหารพัสดุภาครัฐ พ.ศ. ๒๕๖๐

 ๔. ห้ามมิให้บุคลากรของหน่วยงานใช้อำนาจในตำแหน่งหน้าที่ดำเนินงานโครงการจัดซื้อจัดจ้างที่เอื้อผลประโยชน์กับตนเองทั้งที่เกี่ยวกับตัวเงิน ทรัพย์สิน หรือผลประโยชน์อื่นๆที่ไม่ใช่รูปตัวเงินหรือทรัพย์สิน

 ๕. จัดให้มีระบบตรวจสอบเพื่อป้องกันการเป็นผู้มีส่วนได้ส่วนเสียกับผู้ยื่นข้อเสนอหรือคู่สัญญาของหน่วยงานสำหรับผู้ที่ทำหน้าที่เป็นคณะกรรมการซื้อหรือจ้างและเจ้าหน้าที่จัดซื้อจัดจ้าง โดยให้เจ้าหน้าที่รายงานผลการดำเนินการตรวจสอบเพื่อป้องกันการเป็นผู้มีส่วนได้ส่วนเสียกับผู้ยื่นข้อเสนอหรือคู่สัญญาของหน่วยงานเสนอให้หัวหน้าส่วนราชการทราบโดยเสนอผ่านหัวหน้าเจ้าหน้าที่เป็นประจำทุกเดือน

 จึงประกาศให้ทราบโดยทั่วกัน และถือปฏิบัติโดยเคร่งครัด

 ประกาศ ณ วันที่ ๑ มิถุนายน พ.ศ. ๒๕๖๓

 

 (นายอลังการ เจริญสุข)

 รองปลัด รักษาราชการแทนปลัดเทศบาล

 ปฏิบัติหน้าที่นายกเทศมนตรีตำบลสวนผึ้ง